23.1.2023
SK
Úradný vestník Európskej únie
C 23/3
(12) Podpora a vykonávanie vyhlásenia je spoločným politickým záväzkom a zodpovednosťou EÚ a jej členských štátov v rámci ich príslušných právomocí a pri plnom dodržiavaní práva EÚ.
Komisia bude Parlamentu a Rade pravidelne podávať správy o dosiahnutom pokroku.
Členské štáty a Komisia by mali pri spolupráci, ktorej cieľom je dosiahnutie všeobecných cieľov stanovených v rozhodnutí o „politickom programe Cesta k digitálnemu desaťročiu do roku 2030“, zohľadniť digitálne zásady a práva stanovené v tomto vyhlásení.
Vyhlásenie o digitálnych právach a zásadách v digitálnom desaťročí Naším cieľom je podporovať európsky spôsob digitálnej transformácie, postaviť ľudí do centra pozornosti, stavať na európskych hodnotách a základných právach EÚ, opätovne potvrdiť všeobecné ľudské práva a dosiahnuť prínos pre všetkých jednotlivcov, podniky a spoločnosť ako celok.
Preto vyhlasujeme: KAPITOLA I Ľudia ako stredobod digitálnej transformácie 1.
Stredobodom digitálnej transformácie v Európskej únii sú ľudia.
Technológie by mali slúžiť a prinášať výhody všetkým ľuďom žijúcim v EÚ a mali by im pomáhať pri napĺňaní ich ambícií, a to pri zaistení úplnej bezpečnosti a rešpektovania ich základných práv.
Zaväzujeme sa: a) posilniť demokratický rámec digitálnej transformácie, ktorá prináša výhody a zlepšuje život všetkým ľuďom žijúcim v EÚ; b) prijímať opatrenia potrebné na zabezpečenie toho, aby sa hodnoty EÚ a práva jednotlivcov uznané v práve EÚ rešpektovali tak online, ako aj offline; c) podporovať a zabezpečiť zodpovedné a dôsledné kroky zo strany všetkých verejných aj súkromných aktérov v digitálnom prostredí; d) aktívne podporovať túto víziu digitálnej transformácie, a to aj v našich medzinárodných vzťahoch.
KAPITOLA II Solidarita a začlenenie 2.
Technológia by sa mala používať na zjednotenie ľudí, a nie na ich rozdelenie.
Digitálna transformácia by mala prispieť k spravodlivej a inkluzívnej spoločnosti a hospodárstvu v EÚ.
Zaväzujeme sa: a) zabezpečiť, aby sa pri navrhovaní, vývoji, zavádzaní a používaní technologických riešení rešpektovali základné práva, umožnilo ich uplatňovanie a podporila solidarita a začlenenie; b) presadzovať takú digitálnu transformáciu, pri ktorej sa na nikoho nezabudne.
Mala by priniesť výhody všetkým ľuďom, mala by dosiahnuť rodovú rovnováhu a mala by zahŕňať najmä staršie osoby, osoby žijúce vo vidieckych oblastiach, osoby so zdravotným postihnutím, či marginalizované a zraniteľné osoby a osoby pozbavené volebného práva, ako aj tých, ktorí konajú v ich mene.
Mala by tiež podporovať kultúrnu a jazykovú rozmanitosť; c) vytvoriť vhodné rámce na to, aby všetci účastníci trhu využívajúci výhody digitálnej transformácie prevzali svoju spoločenskú zodpovednosť a spravodlivo a primerane prispeli na náklady na verejné statky, služby a infraštruktúry v prospech všetkých osôb žijúcich v EÚ.
Pripojiteľnosť 3.
Každý by mal mať kdekoľvek v EÚ prístup k cenovo dostupnej a vysokorýchlostnej digitálnej pripojiteľnosti.
Zaväzujeme sa: a) zabezpečiť prístup k vysokokvalitnej pripojiteľnosti s dostupným prístupom na internet pre všetkých v celej EÚ vrátane osôb s nízkym príjmom;